На основу Уговора о сарадњи број 553-386/2-2023 од 18.08.2023. године и Решења о образовању Комисије за доделу помоћи најугроженијим породицама избеглица и интерно расељених лица са боравиштем на територији Градске општине Лазаревац (у даљем тексту: Комисија), I-01 Број 561-9/2022 од 28.10.2022. године, на седници Комисије одржаној дана 01.09.2023. године, расписује

**ЈАВНИ ПОЗИВ**

**за доделу помоћи** **кроз куповину огревног дрвета са превозом**

Комисија је расписала Јавни позив за доделу помоћи кроз куповину огревног дрвета са превозом намењених побољшању услова живота породица интерно расељених лица на територији Градске општине Лазаревац.

Максимални износ средстава за помоћ је 35.000,00 динара по једној породици за набавку огрева са превозом.

Критеријуми за учешће ИРЛ на Јавном позиву:

Помоћ може бити додељена породицама интерно расељених лица.

Подносилац пријаве на јавни позив за доделу Помоћи (у даљем тексту: Подносилац пријаве) и чланови његовог породичног домаћинства треба да испуне следеће услове:

1. да су евидентирани као интерно расељена лица, са боравиштем у градској општини Лазаревац;

2. да су укупни приходи породице мањи или до 50% просечне нето зараде на нивоу Републике Србије по члану породичног домаћинства, за месец који претходи месецу објављивања јавног позива;

3. једнородитељска домаћинства са децом до навршених 18 година живота, или децом на редовном школовању до навршених 26 година живота;

4. трочлано и вишечлано породично домаћинство са децом до наврешних 18 година живота;

5. породице са трудницама или дететом/децом до навршених пет (5) година живота;

6. домаћинства инвалидских пензионера (са утврђених 50% и више процената инвалидитета);

7. породична домаћинства са чланом породице са тешким обољењем и то: (малигна обољења, бронхијална и срчана астма, тешка опструкција обољења плућа, активна туберкулоза, инфаркт срца, декомпензована срчана обољења, трансплантација срца, церебрално васкуларни исулт, епилепсија, теже душевне болести, прогресивно нервно мишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомелитиси, ХИВ инфекције и друга тешка обољења, лица ометена у развоју итд.), за породично домаћинство са тешко оболелим чланом материјални услов из тачке 2. став 1. овог члана, није елиминаторан;

8. вишегенерацијско породично домаћинство;

9. лица (деца) смештена у хранитељским породицама;

10. домаћинство старијих лица (жене преко 60 и мушкарци преко 65 година живота);

11. једночлана породична домаћинства са лицем преко 60 година живота и

12. породице у којима је пријављено насиље у породици.

Поступак за доделу Помоћи спроводи Комисија на основу поднете пријаве и приложене документације.

Уз пријаву за доделу помоћи, која се подноси у Градској општини Лазаревац, подносилац пријаве доставља и следеће доказе:

1. фотокопије расељеничких легитимација, као и фотокопије личних карата Републике Србије (очитане уколико су у питању личне карте са чипом);

2. доказ о приходима и то: висина нето зараде, уверење из НСЗ да је лице незапослено, чек од пензије, оверена лична изјава да лице остварује или не остварује приходе и сл.;

3. медицинска документација не старија од годину дана;

4. решење надлежног органа за лица (децу/одрасле) смештену у хранитељским породицама;

5. жртве породичног насиља прилажу пресуду надлежног суда или извештај центра за социјални рад и

6. једнородитељске породице: потврда о смрти брачног друга; решење надлежног суда о проглашењу несталог лица за умрло; извод из матичне књиге рођених деце без утврђеног очинства; пресуда о разводу брака/доказ о поверавању малолетне деце/детета (уколико у пресуди о разводу брака није одлучено о поверавању детета или уколико се ради о ванбрачним партнерима чија је заједница престала да траје), а уз оба доказа потребно је приложити изјаву Подносиоца пријаве оверену код Јавног бележника да се Подносилац пријаве непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, Подносилац пријаве није засновао брачну или ванбрачну заједницу.

Докази из става 1. тач. 1. до 6. овог члана подносе се у фотокопији, а Комисија Градске општине Лазаревац има право да од Подносиоца пријаве тражи на увид оригинална документа.

Приоритет при избору имају следеће породице:

1. једнородитељска домаћинства са дететом/децом испод 18 година или студентом/студентима до 26 година на редовном школовању;

2. породице са двоје или више деце испод 18 година;

3. породице са трудницама или дететом/децом до 5 година;

4. болесни чланови домаћинства/члановима домаћинства са посебним потребама;

5. породице са више генерација, са једним или више чланова преко 60 година;

6. лица (деца) смештена у хранитељским породицама;

7. домаћинство старих лица (жене преко 60 и мушкарци преко 65 година живота);

1. једночлана домаћинства са лицем преко 60 година живота;

9. жртве сексуалног/породичног насиља, жена носилац домаћинства и

10. породице без редовних месечних прихода или са недовољним месечним приходима тј. да су укупни приходи породице мањи или до 50% просечне нето плате на нивоу Републике Србије по члану породичног домаћинства, за месец који претходи месецу објављивања јавног позива.

Захтев који се може наћи на интернет страници Градске општине Лазаревац ([www.lazarevac.rs](http://www.lazarevac.rs)) и пратећу документацију потребно је доставити у ГО Лазаревац поверенику за избеглице и расељена лица, најкасније **до 22.09.2023**. **године**, са назнаком: ''**ЈАВНИ ПОЗИВ – помоћ у виду набавке огревног дрвета са превозом интерно расељеним лицима 2023**''**.** Пристигле захтеве разматра Комисија, у складу са наведеним критеријумима и утврђује листу грађана који испуњавају услове и критеријуме за доделу помоћи.

Обрасци за подношење пријаве за доделу помоћи и сва ближа обавештења могу се добити код повереника за избеглице или на телефон 011/8121-211 у времену од 7-15 часова.

Јавни позив ће бити објављен на огласној табли и сајту ГО Лазаревац, дана 05.09.2023. године.

Рок за подношење пријава је 17 дана од објављивања Јавног позива на огласној табли.

У Лазаревцу, **ПРЕДСЕДНИК КОМИСИЈЕ**

дана 01.09.2023. године

Никола Маринковић